Dié met 'n siektefonds moenie kla | Netwerk24
Deur L. de Wet, Knysna 13 Augustus 2019 00:01
Ek verwys na die kommentaar op 10 deser oor die Nasionale Gesondheidsversekering (NGV).
Slegs 10% van 'n bevolking van 58 miljoen het toegang tot goeie mediese dienste. Van die 10% is die minderheid blank.
Dit is 'n absolute skande dat die meeste burgers van die land nie toegang tot gehalte- mediese dienste het nie, en ek as 'n vrou van 59 is een van hulle.
Wat 'n voorreg is dit nie om 'n mediese fonds te kan bekostig en dan te kla wanneer 'n plan op die tafel gesit word sodat almal gehalte- mediese geriewe kan kry nie. Dit is soos om neer te sien op diegene wat nie gesondheidsorg kan bekostig nie.
Maar diegene wat so oor die NGV kla, word deur die staat gesubsidieer. Dit gebeur wanneer hulle hul mediese uitgawes van belasting aftrek. Glo my, dit is seker baie minder as wat ek jaarliks aan mediese dienste kan bestee.
Ons wat nie aan mediese fondse behoort nie, gaan nie vir 'n kuggie of 'n kopseer of 'n puisie op die boud dokter toe nie. Ons sit en wag vir 'n dokter – tot nege uur lank in 'n ry.
Waarom so neersien op dié wat regtig siek is en 'n dokter wil spreek, maar nie die voorregte het van dié wat mediese fondse kan bekostig nie?
Ek wens dat diegene wat so besitlik oor hul mediese voordele is, net een keer na 'n provinsiale hospitaal sal gaan en kyk wat daar aangaan. Dan sal hulle hul kop in skaamte laat sak en besef wat 'n voorreg dit is om toegang tot mediese dienste te hê sonder om vir die dienste te moet wag.